# Christiane Frenay

Christiane Frenay o Christiane Frenay-Malé (Vilanova de Raò, 6 d'agost del 1940) és una pintora, gravadora i dissenyadora gràfica rossellonesa que visqué tres dècades al Canadà. El seu estil s'ha associat amb el "Realisme màgic" i, també, amb el surrealisme de Salvador Dalí i Hieronymus Bosch.

## Biografia

El seu pare, Jean Malé, era artista i, potser per la influència paterna, Chistiane entrà a l'Escola de Belles Arts de Perpinyà el 1956. Tres anys més tard es matriculà a l'"École Nationale des Beaux-Arts et des arts appliqués" de Tolosa de Llenguadoc, on es formà fins al 1962, estudiant-hi les tècniques del dibuix, la pintura a l'oli, el gravat i l'escultura; encara alumne, guanyà el 1960 el segon premi d'un concurs nacional de pintura que convocaren la Vila de París i l'empresa J.M.Paillard. Durant gairebé dos lustres treballà per al Ministeri dels Afers Estrangers Francès al Museu d'antropologia del Kef (Tunísia). Conegué Paul Frenay, un fotògraf i periodista flamenc, i el 1970 s'establiren al Canadà. Entre els anys 1972 i 1975 ensenyà Arts Gràfiques per a la CEPGM de Mont-real, i del 1975 al 1978 fundà i portà l'estudi d'arts gràfiques "Publiphoto Enr.", època en què també feu il·lustracions per a llibres. En col·laboració amb Anne Marie Sioui dissenyà el 1979 el catàleg de l'exposició "Jean Dallaire" ("Service des expositions itinérantes du Musée d'art contemporain" de Mont-real). Traduí (1981) dos llibres d'ensenyament de les arts plàstiques d'Ann Peterson i Jo-Ann Greenshields ( Arts plastiques: éléments et principes. Arts plastiques: éléments et principes, livre de l'élève. ) El 1996 li va ser atorgada una beca de residència al "Frans Masereel Center" de Kasterlee, a Bèlgica. Acabada l'etapa canadenca, des del 2000 viu a Vilanova de Raò.
Ha exposat a Catalunya, França, Bèlgica, Suïssa, Estats Units, Canadà, Japó, Mèxic i Tunísia. Entre altres institucions amb obra seva, la Biblioteca nacional del Quebec en té una cinquantena d'obres gràfiques al centre de Rosemont La Petite-Patrie (Mont-real).

## Exposicions

Selecció
* 2011 Mediateca de Ceret
* 2010 Centre de Gravat de Ceret; Taller de Gravat de Mataró
* 1991, 1996, 1998, 2003 i 2008 "Embryo Galerij", Lovaina (Bèlgica)
* 1999-2000 "Galerie de l'Isle" Événement du Quartier du Musée; Exposició Renoir al Museu de Belles Arts de Mont-real
* 1998 "Conseil Québecois de l'Estampe" (CQE), exposició col·lectiva de membres, Mont-real
* 1997 Exposició Deux Catalanes de retour au pays a la Galeria d'Art Yvette Serra de Perpinyà, amb Catherine Viger
* 1995 Monochrome Plus pel C.Q.E. i el Ministeri d'Afers Culturals del Quebec, exposició itinerant
* 1992 "Museo de la Estampa", Ciutat de Mèxic
* 1990 "Galerie du Théâtre", Ginebra, Suïssa; Festival International d'Osaka, Japó
* 1980 "Centre Culturel de Nantes", França
* 1977 "Galerie Dionysarts", Mont-real
* 1970 "Galerie Louis Soulanges", París, França
* 1969-70 "Salon des Arts", Tunis, Tunísia
* 1969 "Galerij Karkant", Hasselt, Bèlgica

## Bibliografia

* Rencontre / Encuentros - Écrivains et artistes de l'Argentine et de Québec / Escritores y artistas de Argentina y de Quebec. Westmount (Canadà): Éditions Sans nom, 1989. ISBN 2893780008.
* Deloore, Alain «Christiane Frenay – Magisch realistische symboliek in een perfecte techniek vertaald». Imago, Driemaandelijks Magazine [Bèlgica], 03/2006-05/2006.

## Notes

* ↑ Christiane Malé de nom de soltera
* ↑ Jean Malé (1914-1991) va ser un pintor multimèdia de Vilanova de Raò. Se li deu el colorista repintat del bust de la Marianne (còpia de l'esculptura de 1889 d'Enjalbert Nicolas) que cada any obre la processó laica del 14 de juliol. Al seu poble natal, des del gener de 1997 el jardí Espace Jean Malé en recorda el nom

## Referències

* ↑ «Frenay, a "Copains d'Avant"» (en francès). [Consulta: 1r octubre 2014].
* ↑ «Christiane Frenay, al web "articite.com"» (en francès). Arxivat de l'original el 2015-09-23. [Consulta: 1r octubre 2014].
* ↑ Maceluch, Daniel «Dorval artist reaches "turning point" in life». The Montreal Gazette, 29-03-1984.
* ↑ Louvet, Philippe «14 juliol avec Marianne». L'Indépendant, 12-07-2013. Arxivat de l'original el 2016-03-03 [Consulta: 17 octubre 2014]. Arxivat 2016-03-03 a Wayback Machine.
* ↑ «Christiane Frenay, al web de "Chenier, Fine Arts» (en francès). Arxivat de l'original el 2014-09-17. [Consulta: 1r octubre 2014].)
* 1 2 «Currículum, a la pàgina de la Galeria Dimension Plus de Mont-real» (en francès). Arxivat de l'original el 2014-12-19. [Consulta: 1r octubre 2014].
* 1 2 «Fitxa a "artprice.com"» (en anglès). [Consulta: 1r octubre 2014].
* ↑ «Fitxa de Christiane Frenay, al web de Galerie de l'Isle» (en francès). [Consulta: 1r octubre 2014].
* ↑ «Obres de Frenay al catàleg del BAnQ Rosemont - La Petite-Patrie» (en francès). Arxivat de l'original el 2018-09-19. [Consulta: 1r octubre 2014].
* ↑ «L'info des boulevards: de la paroisse aux artistes en herbe». L'Indépendant, 28-05-2011.
* ↑ «Gravadors i Graveurs, text de Jordi Rosés». [Consulta: 1r octubre 2014].
* ↑ Maison, Michel. Christiane Frenay-Male, Galerie Edmond Borie. -2 Mai 1980. Nantes: s.n., 1980.